# **Årsmelding for Surnadal IL Langrenn**

## **STYRET 2019:**

Frode Hågen Raaen – styreleder

Steinar Aasbø – nestleder/sportslig leder

Daniel Zwick – anleggsansvarlig

Janne Rangnes – sekretær

John Bjarne Gujord – kasserer/økonomi

Magnus Bøklep - arrangement

## **ADMINISTRASJON**

Administrasjonen består av styret, og administrative oppgaver utføres i fellesskap.

Det har vært avholdt 1 årsmøte, 5 styremøter og behandlet 46 saker. Vi har også vært representert både på vårmøte/kretsting og høstmøte i Sør-Trøndelag Skikrets.

## **ØKONOMI**

Se vedlegg.

## **ARRANGEMENT**

Barn i løypa 2019:  
Kom i gang på januar 2019 som vanlig. Det har vært bra oppmøte, og antall betalende holder seg på et stabilt høgt nivå på tross av synkende barnekull.  Til sammen 130 barn kjøpte startnummer.

Nordmarksrunden ble dessverre avlyst på grunn av snømangel.

Vi arrangerte for første gang KM Normaldistanse siden vi ble med i Sør-Trøndelag skikrets. Rennet var også tellende i SP1-cupen. Med utfordrende mildvær i uka før var det lenge usikkert om vi klarte å arrangere rennet, men snøen holdt og rennet ble avviklet under gode forhold. Med nesten 300 på start ble det en stor suksess, både teknisk sett med tanke på arrangementet og de sportslige resultatene. Vi har fått på plass Daniel Zwick som en meget dyktig fagperson på tidtaking. Vi fikk meget gode tilbakemeldinger etter rennet både fra TD og utøvere.

 Klubbmesterskap: Torsdag 11.april – Kanonvær og god deltakelse.

Tradisjonen med julekaffe 5.juledag ble også videreført i år. Bra oppmøte selv om det var noe rufsete værforhold.

Vi var også med på å bidro ved julegrantenningen som vanlig på Amfisenteret.

**SPORTSLIG AKTIVITET**

Sportslig har dette vært et bra år for SIL langrenn med mange unge lovende skiløpere og mange flotte resultater. Det har vært stabile og flotte skiforhold på Nordmarka slik at våre løpere har fått trent godt. Våre juniorer og seniorer, samt aldersbestemte klasser har hatt flere meget gode enkeltresultater dette året. Det har vært bra aktivitet gjennom hele vinteren, noen enkeltøkter på sommeren, og med faste fellestreninger tirsdag og torsdag gjennom hele høsten, samt at TT har vært flittig brukt dette året på styrketrening. Hallen har også vært brukt mandager etter høstferien.

Eva Sæterbø har vært hovedtrener gjennom sesongen og har gjennomført flere gode samlinger på barmark på høst, samt samling på snø i Bruksvallarna. Videre har vi mange trenere som stiller opp og bidrar hver eneste uke. Disse har vært Magnus Bøklep, John Øye, Geir Olav Birkestøl, Arnbjørn Heggset og Frode Hågen Raaen.

Vi la også i år samlingen i Bruksvallarna utenom sesongstarten i Sverige, noe som viste seg å være fornuftig. I tillegg til disse har det vært gjennomført gode treninger for de yngste gruppene med dedikerte trenere. Juniorer/seniorer med unntak av Ane Mogstad har hatt eget treningsopplegg via Meråker VGS skilinje. Denne sesongen har det vært 4 løpere på skigymnas i Meråker; Malin Einmo, Njaal L.Aakvik, Jøri Vatten og Hedda Aasbø.

Det har vært god deltagelse i årets barn i løypa for de yngste, og Svorkakarusellen som er for de yngste og oppover, og som er et lavterskeltilbud.

Vi har løpere som markerer seg sterkt, både på landsbasis og på kretsnivå. Vi stilte tre stafettlag på senior-NM i Meråker, og de presterte også meget bra med en 13.plass i kvinneklassen. Dessverre mistet vi 3 seniorer til Strindheim etter sesongavslutningen slik at vi startet høsten 2019 med bare en senior.

Våre løpere markerte seg godt i kretsen med mange flotte resultater i SP1-cupen. Vi hadde utøvere som vant sammenlagt i tillegg til flere flotte plasseringer både sammenlagt og i enkeltrenn. Vi fikk også en Midt-Norsk mester i løpene på Røros.

I tillegg er det mange gode resultater gjennom året som for øvrig kan finnes på sidene [www.surnadalil.no](http://www.surnadalil.no) og Surnadal Il Langrenn på facebook.

**PROFILERING AV SPONSORER**  
Vi har tatt opp temaet på foreldremøter og med utøverene. Vi har også nedfelte krav i våre målsettinger/bestemmelser om hvordan de skal være kledd på renn/oppvarming (for de over 13 år). I samarbeid med generalsponsor har vi skaffet alle pannebånd/hodeplagg som profilerer riktig. Vi er en aktiv bruker av hjemmesiden til idrettslaget, og er svært bevisste på hva vi legger ut av bilder. Vi har også laget oss en bildebank av løperene der de er antrukket i tøy med sponsorer på samt at generalsponsor er med i bakgrunnen på alle bilder. Disse bildene blir brukt aktivt på vår Facebookside og i artikler som blir sendt media. Vi er også meget synlige i våre lokale medier, som blant annet Trollheimsporten.Våre hovedsponsorer er profilerte ved premieutdeling ved arrangement, og da er også stadion profilert med beachflagg og en stor portal ved starten av inngangen til oppløpet. De er også profilerte på trykket materiale, som ved invitasjoner til arrangement og frivillig løypeavgift. Vi har egen Instagram-konto og Facebook- side med mange følgere der våre sponsorer blir brukt bevisst.

## **ANLEGG**

Det har utføres til enhver tid mange timer med dugnadsinnsats på anlegget. Det har blitt gjennomført to dugnader på høsten, to lørdager i september der løypene blir ryddet og anlegget klargjort til vinteren. Videre har vi arbeidet mye med å oppdatere skilter og laget nye løypeskillere som blir brukt ved skirenn. Vi har mye bygningsmasse som krever mye vedlikehold, og det krever mye for å klare å opprettholde standarden på bygningene.

Vi arbeider også med å få skiftet alle lysarmaturene over til LED. Søknad om tippemidler er godkjent, og arbeidet vil forhåpentligvis bli gjennomført i løpet av 2020.

Frode Hågen Raaen, 22/01-2020

Leder for Surnadal IL Langrenn